Բաբերդում բռնագաղթը ղեկավարելու համար ուղարկված էր Նեջաթի էֆենդին՝ իր տրամադրության տակ ունենալով 30-40 հոգի: Բաբերդում հացի գործարանի աշխատակից, իսկ ապա առևտրական դարձած Հասան օղլու Էոմերը դատարանում վկայություն տվեց, «Բաբերդի աշխատանքային վաշտի սպաներից երկրորդ տեղակալ Քեֆալի օղլու Քեածիֆը … և Էլխազի օղլու Սաբիտը ու մի շարք անծանոթ անձինք քարավան առ քարավան հայերին թշվառ վիճակում տարագրեցին, և տարագրողները երկու ժամից վերադարձան: Նույնիսկ քարավաններում եղած հայերի երեխաներին էլ հետները բերել էին… Այդ մանուկները 1-5 տարեկան էին: Ճանապարհին տարագրված հայերի մոտ եղած իրերն ու դրամները կողոպտելուց հետո նրանց սպանել են»: